**Қазақстан Республикасы**

**Парламентінің Мәжілісі**

**«Қазақстан Республикасының кейбір заңнамалық актілеріне Қылмыстық-процестік және Қылмыстық-атқару кодекстерін бір мезгілде түзете отырып, қылмыстық заңнаманы оңтайландыру мәселелері бойынша өзгерістер мен толықтырулар енгізу туралы» Заң жобасына**

**түсіндірме жазба**

«Қазақстан Республикасының кейбір заңнамалық актілеріне Қылмыстық-процестік және Қылмыстық-атқару кодекстерін бір мезгілде түзете отырып, қылмыстық заңнаманы оңтайландыру мәселелері бойынша өзгерістер мен толықтырулар енгізу туралы» Заң жобасы *(бұдан әрі – заң жобасы)* Үкіметтің заң жобалау жұмыстарының 2022 жылға арналған жоспарының 15-тармағына сәйкес әзірленді.

Заң жобасы Қылмыстық, Қылмыстық-процестік, Қылмыстық-атқару және Бюджет кодекстеріне мыналарға бағытталған өзгерістер мен толықтырулар енгізуді көздейді:

алаяқтық, қаржылық пирамидалар құру, монополиялық қызмет, заңсыз өту және Мемлекеттік шекараны қорғау ережелерін бұзу, заңсыз көші-қонды ұйымдастыру және басқа да қоғамдық қауіпті әрекеттер үшін қылмыстық жауаптылықты күшейту;

қылмыстық-атқару жүйесі мекемелерінде, тергеу изоляторларында, уақытша ұстау изоляторларында ұсталатын адамдардың ұялы байланысты заңсыз бергені, заңсыз сақтағаны және пайдаланғаны үшін, сондай-ақ аталған режимді объектілерде бақылау және күзет құралдарын бүлдіргені үшін қылмыстық жауапкершілікті енгізу;

қоғамнан оқшаулауды қамтамасыз ететін мекемелерде қылмыстық құқық бұзушылықтың жекелеген белгілерін, оның ішінде топтық бағынбау белгілерін жетілдіру;

мұнай мен мұнай өнімдерін аз мөлшерде заңсыз тасымалдау мен айналымын қылмыссыздандыру;

қылмыстық құқық бұзушылыққа оқталу және қылмыстық теріс қылықтың жазалануын белгілей отырып, қылмыстық жауаптылықтың бұлтартпастығы принципін қамтамасыз ету;

қосымша жазалардың жекелеген түрлерін қылмыстық жауаптылықтан немесе жазадан босатылған адамдарға қатысты қолдану мүмкіндігін белгілей отырып, қылмыстық-құқықтық ықпал ету шараларына айналдыру;

жазалардың жекелеген түрлерін тағайындау және атқару қағидаларын жетілдіру, оның ішінде қылмыстық қамауға алу түсінігін оны өтеу шарттарын жеңілдете отырып түзету және қылмыстық құқық бұзушылықтардың жекелеген түрлері бойынша тағайындау мүмкіндігін енгізу;

төтенше жағдайдағы қауіпсіздік мекемелерін жою;

пробация қызметтері мен қылмыстық-атқару жүйесі мекемелерін жергілікті бюджеттерден қаржыландыру мүмкіндігін енгізу;

бірқатар өкілеттіктерді соттардан прокуратура органдарына бере отырып, жекелеген процестік және тергеу әрекеттерін санкциялау тәртібін жетілдіру;

қорғаушы тарапқа сотқа қорғау актісі түріндегі жиынтық іс жүргізу құжатын беру құқығын беру;

хаттамалардағы нәтижелердің қайталануын барынша азайта отырып, тергеу әрекеттерін бейнежазбаға түсірудің процессуалдық маңызын кеңейту;

сотталғандармен ынтымақтастық туралы процессуалдық келісім институтын жетілдіру;

сотқа дейінгі тергеп-тексерудің нысандары мен рәсімдерін оңтайландыру, оның ішінде сотқа дейінгі тергеп-тексеру органы қабылдайтын процессуалдық шешімдердің санын қысқарту.

Оларды іске асыру үшін Азаматтық, Бюджет, Қылмыстық, Қылмыстық-процестік, Қылмыстық-атқару кодекстерге және «Қазақстан Республикасындағы банктер және банк қызметі туралы», «Жедел-іздестіру қызметі туралы», «Адамдарды қоғамнан уақытша оқшаулауды қамтамасыз ететін арнаулы мекемелерде, арнаулы үй-жайларда ұстау тәртібі мен шарттары туралы», «Қазақстан Республикасындағы жергілікті мемлекеттік басқару және өзін-өзі басқару туралы», «Байланыс туралы», «Атқарушылық iс жүргiзу және сот орындаушыларының мәртебесi туралы», «Қазақстан Республикасының iшкi iстер органдары туралы», «Қазақстан Республикасының Ұлттық ұланы туралы» Заңдарға заңнамалық түзетулер қажет.

Заң жобасын қабылдау теріс әлеуметтік-экономикалық және құқықтық салдарға әкеп соқпайды.

Баяндалғандар негізінде Қазақстан Республикасының Үкіметі жоғарыда аталған заң жобасын Қазақстан Республикасы Парламентінің Мәжілісіне қарауға енгізеді.

**Қазақстан Республикасының**

**Премьер-Министрі Ә. Смайылов**